
Mi a sikeres antikorrupciós politikák receptje? – Korrupció és antikorrupció Közép-Európában

A dolgozat két kutatási kérdésre keresi a választ: (1) Mely társadalmi attitűdök befolyásolják a korrupció mértékének alakulását a 2011-2019 között Közép-Európában? (2) Mivel magyarázható az Ausztria és Magyarország közötti korrupciós mutatókban tapasztalható tendenciózus eltérés 2011-2019 között? A dolgozat egy hosszabb szakirodalmi összefoglaló segítségével megfelelő fogalmi keretet épít fel a holisztikus értelmezéshez, majd ezt követően először az első kutatási kérdést lineáris regressziós modellek felépítésével válaszolja meg, amelyben a célváltozó a korrupció változása, magyarázó változóként pedig főként attitűdöket használ. 6,1%-os szignifikanciaszinten a dolgozatban felállított 10 hipotézisből háromról tudunk szignifikáns megállapításokat tenni, a közbizalom szintje negatívan míg a külső intézmények iránti bizalom és a szabálykövetés fontossága pozitívan hat a korrupció szintjére. A dolgozat második részében Ausztria és Magyarország szélsőségesen eltérő példáját vizsgálja: A vizsgálat során három fő szempontot fog vizsgálni, az intézményekbe vetett bizalmat, a médiapluralitást és függetlenséget, valamint a független korrupcióellenes intézményeket. Várakozásait igazolni tudta, a médiapluralitás és a média függetlensége valóban erősebb Ausztriában és a korrupcióellenes intézmények is több függetlenségi garanciával rendelkeznek, mint Magyarországon, az intézményekbe vetett bizalom szintje pedig szintén magasabb Ausztriában, mint Magyarországon, itt azonban fontos megjegyezni, hogy a bizalom Magyarországon és Ausztriában is nőtt a vizsgált időszak alatt.



